Title: ข้อบัญญัติองค์การบริหารส่วนตำบลคลองแดน เรื่อง การลดหย่อนภาษีบำรุงท้องที่ พ.ศ. 2561

ข้อบัญญัติองค์การบริหารส่วนตำบลคลองแดน
เรื่อง
การลดหย่อนภาษีบำรุงท้องที่
พ.ศ. ๒๕๖๑[๑]

โดยที่เป็นการสมควรตราข้อบัญญัติองค์การบริหารส่วนตำบลคลองแดน
ว่าด้วยการลดหย่อนภาษีบำรุงท้องที่ในเขตองค์การบริหารส่วนตำบลคลองแดน

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ ประกอบมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดยพระราชบัญญัติภาษีบำรุงท้องที่
(ฉบับที่ ๓) พ.ศ. ๒๕๔๓ องค์การบริหารส่วนตำบลคลองแดนโดยความเห็นชอบของสภาองค์การบริหารส่วนตำบลคลองแดนและนายอำเภอระโนด
จึงตราข้อบัญญัตินี้ไว้ ดังต่อไปนี้

ข้อ
๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลคลองแดน เรื่อง การลดหย่อนภาษีบำรุงท้องที่ พ.ศ.
๒๕๖๑

ข้อ
๒  ข้อบัญญัตินี้ให้ใช้บังคับในเขตองค์การบริหารส่วนตำบลคลองแดนตั้งแต่วันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลคลองแดนแล้วเจ็ดวัน

ข้อ
๓  บรรดาข้อบัญญัติ กฎ ข้อบังคับ
ระเบียบ และคำสั่งอื่นใดในส่วนที่ตราไว้เป็นข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔  ในข้อบัญญัตินี้
ที่ดิน
หมายความว่า พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน
หมายความว่า บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี
หมายความว่า ปีปฏิทิน
บุคคลธรรมดา
หมายความว่า บุคคลตามความหมายแห่งประมวลกฎหมายแพ่งและพาณิชย์และให้รวมถึงคณะบุคคลที่ไม่ใช่นิติบุคคล
ที่อยู่อาศัย
หมายความว่า บ้านเรือน ตึก กระท่อม หรือสิ่งปลูกสร้างอื่นใดที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์
หมายความว่า พื้นที่ใช้ประโยชน์ในการเลี้ยงสัตว์ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก หรือสัตว์น้ำหรือสัตว์ครึ่งบกครึ่งน้ำใด ๆ
ก็ตาม โดยการเลี้ยงสัตว์ในที่ดินดังกล่าวอาจเป็นสถานที่ให้อาหารหรือแหล่งอาหารสัตว์
หรือแหล่งพักนอนสัตว์ แหล่งควบคุมกักกันสัตว์ หรือหลายกรณีประกอบกันก็ได้
ที่ประกอบกสิกรรม
หมายความว่า พื้นที่ใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพ
หรือยังชีพ โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ
๕  ให้บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลคลองแดน และใช้ที่ดินนั้นเป็นที่อยู่อาศัยของตนเป็นที่เลี้ยงสัตว์ของตนหรือประกอบกสิกรรมของตนได้รับการลดหย่อนไม่ต้องเสียภาษีบำรุงท้องที่จำนวนสามไร่

ข้อ
๖  ให้นายกองค์การบริหารส่วนตำบลคลองแดนเป็นผู้รักษาการตามข้อบัญญัตินี้และให้มีอำนาจออกระเบียบ
ข้อบังคับ หรือคำสั่ง เพื่อปฏิบัติการตามข้อบัญญัตินี้

ประกาศ
ณ วันที่ ๒๑ มีนาคม พ.ศ. ๒๕๖๑
ทวีป  จันทบุรี
นายกองค์การบริหารส่วนตำบลคลองแดน

พิมพ์มาดา/จัดทำ
๑๒
กุมภาพันธ์ ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๖๘ ง/หน้า ๙/๒๖ ตุลาคม ๒๕๖๑